Michelisz harmadik lett a szombati futamon
A túraautó-világkupa (WTCR) magyarországi versenyhétvégéjének első, szombaton rendezett futamát a Hondával versenyző francia Yann Ehrlacher nyert meg. A győztes mögött csapattársa, az argentin Esteban Guerrieri lett a második.
A 33 éves Michelisz a kora délutáni időmérő edzésen magabiztos előnnyel szerezte meg az első rajtkockát, ám a startot nem kapta el igazán jól. A pilóta az első kanyarban már csak harmadikként fordult be, majd a következő kanyarig még két pozíciót veszített. A magyar versenyző egy helyet azonnal javítani tudott az első körben, ezután viszont „beragadt” a harmadikként száguldó francia Yvan Muller (Hyundai) mögé. Michelisz a 12 körös verseny szinte egész ideje alatt Mullert üldözte és támadta, aztán két körrel a leintés előtt a célegyenesben sikerült megelőznie riválisát, így végül dobogóra állhatott a magyarországi hétvége első futamán. A szabadkártyával induló Nagy Dániel (Hyundai) hetedik, Tassi Attila (Honda) 19., Szabó Zsolt Dávid (Seat) pedig 22. lett, míg utóbbi csapattársa, Nagy Norbert nem tudta befejezni a versenyt. A WTCR programja vasárnap egy újabb időmérő edzéssel, és további két futammal folytatódik a Hungaroringen. Borítókép: Michelisz Norbert a futamon MTI Fotó: Sóki Tamás